Фэеплъым хуэфащэ Iуэху
2019 гъэм мазаем и 15-м илъэс 30 ирокъу советыдзэхэр Афганистаным къызэрырашыжрэ.
Урысей Федерацэми СССР-м хыхьэу щыта республикэхэми зыхуагъэхьэзыр а Iуэхугъуэр зэрагъэлъэпIэнум. Афган зауэмрэ дзэ зэпэщIэтыныгъэхэмрэ я ветеранхэм я зэгухьэныгъэм и Къэбэрдей-Балъкъэр щIыналъэ къудамэм къызэрыхилъхьам тету, КъБР-м и Iэтащхьэм и унафэкIэ къызэгъэпэщакIуэ комитет яубзыхуащ, Iэтащхьэм и Администрацэм и УнафэщI Къуэдзокъуэ Мухьэмэд и пашэу.
Мазаем и 15-м ирихьэлIэу, республикэм Iуэхугъуэ зэмылIэужьыгъуэхэр щрагъэкIуэкIынущ:
зауэм хэтауэ ныкъуэдыкъуэ хъуахэр, зауэлI хэкIуэда-хэм я щхьэгъусэхэмрэ я адэ-анэхэмрэ, къапщтэмэ, дэIэпыкъуныгъэ хуэныкъуэхэр къыхатхыкIынущ;
къалэ округхэм, муниципальнэ районхэм, къуажэхэм дэт фэеплъхэмрэ ди лъахэгъухэм я кхъащхьэхэмрэ зыхуей хуагъэзэнущ, ахэр щеджа курыт школхэм фэеплъ пхъэбгъухэр щыфIадзэнущ;
КъБР-м ЩэнхабзэмкIэ и министерствэм а махуэм теухуа гъэлъэгъуэныгъэ къыщызэIуихынущ Ткаченкэ Андрей и цIэр зезыхьэ, СурэтыщI гъуазджэхэмкIэ республикэ музейм;
Афган зауэм хэкIуэдахэм я фэеплъу Налшык къалэм и «Дэшхуей хадэм» итыр зэрызэрагъэпэщыжынум и проект ягъэхьэзыр (ар къызэIуахауэ щытащ 2005 гъэм накъыгъэм и 20-м);
ЛIыхъужьыгъэм и дерсхэр («ХэкIуэдахэм я фэеп- лъым дыхуэпэжщ» фIэщыгъэ иIэу), зэхьэзэхуэ зэхуэмыдэхэр еджапIэхэм щекIуэкIынущ;
Афган зауэм хэта псоми зэIущIэхэм щратынущ къыдагъэкIа фэеплъ медалхэр;
Афган зауэм хэкIуэдахэм я фэеплъым деж пэкIу щызэхэтынущ 2019 гъэм мазаем и 15-м, а махуэ дыдэм Къэрал киноконцерт гъэлъэгъуапIэм зэхыхьэ гуапэ щекIуэкIынущ.
КЪАНЩАУЭ Мэлычыпхъу.
